Tlačová správa 16. Októbra 2019

****

**PADLA POSLEDNÁ KLAPKA NAJOČAKÁVANEJŠIEHO SLOVENSKÉHO THRILLERU**

*Autorka Únosu, jedného z najúspešnejších slovenských filmov v novodobej histórii Mariana Čengel Solčanská a producent mnohých oceňovaných filmov Rudolf Biermann sa spojili, aby adaptovali mimoriadny bestseller, knihu Arpáda Soltésza Sviňa.*

Sviňa sa odohráva vo svete vysokej politiky, mafie bielych golierov, zločinu, obchodu s bielym mäsom a veľkých peňazí. Bestseller Arpáda Soltésza odhalil ako funguje moc, aké násilie sa okolo nás odohráva vrátane obchodu s neplnoletými dievčatami v resocializačných zariadeniach a ich brutálnym zneužívaním.

*„Umenie v našich podmienkach možno nemá moc meniť kolobeh dejín, ale má slobodu vysmiať sa tým, ktorí zabudli aké je to byť slušnými ľuďmi.“* Hovorí Mariana Čengel Solčanská.

 *„Nehovoríme o konkrétnych ľuďoch, ale o mechanizme moci. Naše postavy sú archetypy gaunerov, ktorí sa neštítia zneužívať mladistvé dievčatá, prahnú po moci, znásilňujú právo a spravodlivosť a v mene boha peňazí sú bez škrupúľ ochotní vraždiť,“* dopĺňa Rudolf Biermann.

Nakrúcanie prebiehalo v maximálnom utajení na známych lokáciách v Bratislave, Nitre, Trenčíne, Šamoríne a blízkom okolí. *„Nakrúcali sme s vierou, že čo robíme má zmysel, vložili sme do projektu množstvo energie, ktorá sa, pevne verím, pretransformuje v neobyčajný filmový zážitok.  Štáb bol zložený zo skvelých ľudí, ktorým patrí naša nesmierna vďaka za neskutočné nasadenia a výkon.“* povedala Mariana Čengel Solčanská v posledný deň nakrúcania.

*„Definitívne rozhodnutie pustiť sa do natáčania padlo v júli 2019, na začiatku októbra padla posledná klapka.“* dodáva Rudolf Biermann. Aktuálne sa začali postprodukčné práce. „*Rozhodli sme sa tvoriť krutý žánrový film, ktorý hovorí nielen o tejto krajine, ale aj o ľuďoch moci a ich charakteroch. To, že film pripomína našu skutočnú realitu a objavujú sa tu postavy nápadne pripomínajúce gaunerov toho najhrubšieho zrna je len nešťastná náhoda.“*

Autorská dvojica Mariana Čengel Solčanská - Rudolf Biermann sa podujala pre spoločnú tvorbu scenára, réžiu a produkciu filmu. Za kamerou stál Ivan Finta, film strihá Ondrej Azor a bude v ňom hudba Vladimíra Martinku. Hlavné postavy stvárnili Jozef Vajda, Marko Igonda, Dano Heriban, Gabriela Marcinková, Diana Mórová, Braňo Bystriansky, Szidi Tobiasz, Jakub Rybárik a mladé talenty ako Mária Schumerová, Dana Droppová, Petra Dubayová či Andrej Remeník a ďalší.

Distribučná spoločnosť Cinemart SK uvedie film Sviňa do slovenských kín 6. februára 2020.

O tvorcoch

MARIANA ČENGEL SOLČANSKÁ

patrí medzi najvýraznejších slovenských režisérov a scenáristov. Vyštudovala politológiu a kulturológiu na Univerzite Konštantína Filozofa v Nitre a Réžiu hraného filmu na Vysokej škole múzických umení v Bratislave. Je autorkou troch románov, z ktorých posledným je oceňované životopisné dielo Generál o Milanovi Rastislavovi Štefánikovi. Posledným filmom Únos inšpirovala k masívnym spoločenským pohybom, ktoré viedli k demonštráciám a zrušeniu Mečiarových amnestií.

RUDOLF BIERMANN

vyprodukoval viac ako 30 divácky úspešných a oceňovaných filmov. Medzi najznámejšie patria jeho spolupráca s Martinom Šulíkom (Všetko, čo mám rád, Záhrada, Orbis Pictus), Dušanom Rapošom (Fontána pre Zuzanu 2), Matejom Mináčom (Všichni moji blízcí) Jiřím Menzlom (Obsluhoval jsem anglického krále), Agnieszkou Holland (Jánošík) či filmy nakrútené podľa románov M. Viewegha. V ostatných rokoch zažiaril jeho film Masaryk alebo Sklenená izba režiséra Júliusa Ševčíka, či film Tlmočník Martina Šulíka.

***Fotografie z filmu v tlačovej kvalite nájdete na našom FTP v zložke: /Press\_SK/2020\_02\_Svina/FOTO/***

ftp prístup: ftp://ftp.cinemart.sk

alebo prístup cez webový portál: <http://ftp.cinemart.sk>

užívateľské meno: novinar

heslo: Journalist17

**Kontakty pre médiá:**

**Maja Halajová**

+421 915 548 699

**maria.halajova@gmail.com**